Maia Sanduová na stretnutí s ukrajinským prezidentom Volodomyrom Zelenským v júli 2019
Sanduovej logo v prezidentskej kampani v roku 2020
**Maia Sanduová** alebo **Maia Sandová** (neprechýlene **Sandu**; \* 24. máj 1972, Risipeni, okres Fălești, Moldavsko) je moldavská politička, ktorá od júna do novembra 2019 pôsobila v úrade premiérky Moldavska. V novembri 2020 zvíťazila v druhom kole prezidentských volieb a 24. decembra 2020 sa stala prezidentkou Moldavska.

Mladosť a vzdelanie
-------------------

Narodila sa 24. mája 1972 v dedine Risipeni v okrese Falesti vo vtedajšej Moldavskej SSR. V roku 1989 začala štúdium na Moldavskej akadémii ekonomických štúdií (*Academia de Studii Economice a Moldovei*) v Kišiňove, ktoré ukončila v roku 1994 bakalárskym titulom z ekonómie. V roku 1998 získala magisterský titul v odbore medzinárodných vzťahov na Akadémii verejnej správy pri vláde Moldavskej republiky (*Academia de Administrare Publică de pe lângă Președintele Republicii Moldova*). V rokoch 2010 – 2019 absolvovala magisterské štúdium verejnej správy na John F. Kennedy School of Government Harvardovej univerzity. Okrem materskej rumunčiny hovorí plynule anglicky a rusky. Pracovala pre Svetovú banku, najprv pre jej moldavskú kanceláriu v rokoch 1998 – 2005 a neskôr v rokoch 2010 – 2012 ako poradkyňa jedného z výkonných riaditeľov v sídle Svetovej banky vo Washingtone.

Politická kariéra
-----------------

V rokoch 2012 a 2015 zastávala post ministerky školstva vo vládach Vlada Filata, Iuria Leancă a Chirila Gaburiciho. Po Gaburiciho rezignácii v júni 2015 bola jednou z možných kandidátok proeurópskej Liberálnej demokratickej strany Moldavska (*Partidul Liberal Democrat din Moldova*, PLDM) na premiérku. Sanduová podmienila prijatie tejto funkcie odvolaním guvernéra Moldavskej národnej banky Dorina Drăguţanu a prokurátora Cornelia Gurina v nadväznosti na zmiznutie jednej miliardy amerických dolárov z bankového systému. Nakoniec prezident Nicolae Timofti poveril úradom Valeriu Streleţa.

### Prezidentské voľby 2016

23. decembra 2015 založila politické hnutie z ktorého sa neskôr vyvinula Strana akcie a solidarity (*Partidul Acțiune și Solidaritate*, PAS), za ktorú kandidovala v priamych prezidentských voľbách v roku 2016. V prvom kole získala 38,2 % ako druhá po Igorovi Dodonovi s 48,5 %. V druhom kole zvíťazil prorusky orientovaný Igor Dodon s 52,11 % oproti 47,89 % Sanduovej.

### Ministerka školstva

Od 24. júla 2012 do 30. júla 2015 pôsobila Maia Sanduová ako ministerka školstva. Krátko po jej vymenovaní začala s radom reforiem. Zmenené boli najmä pravidlá pre vykonávanie štátnych skúšok na stredných a vysokých školách. Snažila sa tak zabrániť podvádzaniu počas testov. Pri vchodoch škôl boli nainštalované detektory kovov a učebne boli vybavené kamerami. Študenti, ktorí boli pristihnutí, že počas písomného testu podvádzali, stratili právo skúšku opakovať. Zmeny boli spoločnosťou prijímané kontroverzne, pretože mnoho občanov a politikov sa domnievalo, že takáto kontrola pri skúškach na študentov vyvíja priveľkú psychickú záťaž. Ďalšou zmenou bolo uprednostnenie vyučovania anglického jazyka na úkor ruského. Od roku 2014 je teda podľa učebných osnov angličtina povinným predmetom pre všetkých a ruština len predmetom voliteľným.

### Premiérka Moldavska

V parlamentných voľbách v roku 2019 jej Strana akcie a solidarity vytvorila spoločne so stranou PPDA (*Partidul Platforma Demnitate și Adevăr*) Andreia Năstaseho proeurópsky volebný blok ACUM, ktorý získal 26 zo 101 kresiel jednokomorového parlamentu. 8. júna 2019 parlament Sanduovú schválil za premiérku v koaličnej vláde vytvorenej s víťaznou Stranou socialistov Moldavskej republiky (*Partidul Socialiștilor din Republica Moldova*, PSRM). Ešte v ten deň vyhlásil Ústavný súd Moldavska vymenovanie jej vlády za protiústavné a odobral Igorovi Dodonovi právomoci prezidenta, čo vyvolalo ústavnú krízu. 15. júna Ústavný súd toto stanovisko zmenil, uznal vznik jej vlády v súlade s ústavou a potvrdil Dodonove právomoci prezidenta.

Socialisti, koaličný partner strany ACUM, vyvolali po nezhodách ohľadom procesu menovania generálneho prokurátora 12. novembra 2019 hlasovanie o dôvere jej vláde. Zo 101 poslancov sa 63 postavilo proti Sanduovej a tá bola nútená podať demisiu. Po dvoch dňoch bol menovaný ako jej nástupca Ion Chicu, bývalý minister financií, ktorý sa zaviazal prehĺbiť vzťahy Moldavska s Európskou úniou.

### Prezidentské voľby 2020

Štyri roky po neúspešných voľbách opäť kandidovala na post prezidenta a 1. novembra 2020 postúpila do druhého kola z prvého miesta s 36 % hlasov pred obhajujúcim Dodonom s 33 %. Sanduová opäť viedla proeurópsku kampaň a prisľúbila finančnú podporu z Európskej únie, Dodonovi naopak vyjadril podporu Vladimir Putin. V druhom kole, ktoré sa konalo 15. novembra, získala podľa predbežných výsledkov vyše 57 % hlasov. Úradujúci prezident Igor Dodon uznal v pondelok porážku a pogratuloval Sanduovej k víťazstvu. Vyzval tiež občanov k pokojnému odovzdaniu moci bez protestov. Sanduová by mala zložiť prezidentskú prísahu a byť menovaná do úradu do 45 dní od volieb.

Prezidentský sľub zložila 24. decembra 2020.

Referencie
----------

1. ↑   *Wahlen in der Republik Moldau und die Ukraine, Kommunalwahlen in der Ukraine und russische Einfluss-Agenten sowie weitere Themen* [online]. uacrisis.org, 2020-11-16, [cit. 2020-11-19]. Dostupné online. (po nemecky)
2. 1 2  TÓDA, Mirek. Absolventka Harvardu s povesťou nepodplatiteľnej. Kto je nová prezidentka Moldavska, čo porazila Putinovho kandidáta. *dennikn.sk* (Bratislava: N Press), 2020-11-18. Dostupné online [cit. 2020-11-19]. ISSN 1339-844X.
3. ↑   Ex-World Bank economist set to become prime minister in Moldova. *Deutsche Welle*. Dostupné online. (po anglicky)
4. ↑  TANAS, Alexander. Moldova PM nominee pushes tough demands for taking top job. *Reuters*. Dostupné online. (po anglicky)
5. ↑  ČTK. Prezidentem Moldavska se stal proruský kandidát Igor Dodon, jeho první cesta povede za Putinem. *Aktuálně.cz* (Praha: Economia), 2016-11-14. Dostupné online [cit. 2020-11-19].
6. ↑   *Alegerile din 13 noiembrie 2016* [online]. Comisia Electorală Centrală a Republicii Moldova, [cit. 2019-10-16]. Dostupné online. (po rumumsky; moldavsky)
7. ↑  ПРАВДЫ», Александра БАТАНОВА | Сайт «Комсомольской. Ужасы БАКа — 2014 в Молдове: металлоискатели, суды и отмена всех сданных экзаменов за списывание. *kem.kp.ru – Сайт «Комсомольской правды»*. Dostupné online [cit. 2020-11-19]. (po rusky)
8. ↑   *Изменения в системе образования от Майи Санду. Русский язык станет иностранным* [online]. aif.md, 2013-11-14, [cit. 2020-11-19]. Dostupné online. Archivované 2020-11-16 z originálu. (po rusky)
9. ↑   Moldova’s Constitutional Court Confirms February 24 Vote Result. *Radio Free Europe/Radio Liberty*. Dostupné online. (po anglicky)
10. ↑   Candidatura Maiei Sandu, în funcția de prim-ministru, votată de Parlament. *unimedia.info*. Dostupné online. (po rumumsky; moldavsky)
11. ↑   *Curtea Constituţională a examinat decretele Președintelui Republicii Moldova privind desemnarea în funcţia de Prim-Ministru şi numirea Guvernului* [online]. Curtea Constituţională, 2019-06-06. Dostupné online. (po rumumsky; moldavsky)
12. ↑   *Constitutional Court Revised Acts Delivered on 7-9 June 2019* [online]. Curtea Constituţională, 2019-06-15. Dostupné online. (po anglicky)
13. ↑  ČTK. *Ústavní soud obrátil, v čele Moldavska zůstává proruský prezident Dodon. Šéf opozice odletěl ze země* [online]. Praha: Český rozhlas, 2019-06-15, [cit. 2020-11-19]. Dostupné online.
14. ↑  RUSNAC, Corneliu. Moldova’s government falls after losing no-confidence vote. *Associated Press*. Dostupné online [cit. 2019-12-10]. (po anglicky)
15. ↑   Moldova lawmakers vote to back new technocrat-led government. *Associated Press*. Dostupné online [cit. 2019-12-10]. (po anglicky)
16. ↑  ČTK. *Do druhého kola prezidentských voleb v Moldavsku postoupil proruský politik s proevropskou kandidátkou* [online]. Praha: Český rozhlas, 2020-11-02, [cit. 2020-11-19]. Dostupné online.
17. ↑   Voľby v Moldavsku vyhrála proevropská kandidátka, soupeři nepomohl ani Putin. *Seznam zprávy*. Dostupné online [cit. 2020-11-16].
18. ↑  RUSNAC, Corneliu. Pre-Western candidate wins Moldovan presidential election. *Associated Press*. Dostupné online [cit. 2020-11-16]. (po anglicky)
19. ↑   *Oath of the President* [online].. Dostupné online. (po anglicky)
20. ↑   Nová moldavská prezidentka Maia Sanduová. *dennikn.sk* (Bratislava: N Press), 2020-12-24. Dostupné online [cit. 2020-12-25]. ISSN 1339-844X.
21. ↑   *Maia Sandu Takes Oath Of Office As New Moldovan President* [online]. rferl.org, [cit. 2020-12-25]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Maia Sanduová**

Externé odkazy
--------------

* Maia Sanduová na Facebooku

Zdroj
-----

*Tento článok je čiastočný alebo úplný preklad článku Maia Sanduová na českej Wikipédii.*

| * z
* d
* u
Prezidenti Moldavska |
| --- |
| 
* Mircea Snegur (1992 – 1996)
* Petru Lucinschi (1996 – 2001)
* Vladimir Voronin (2001 – 2009)
* Mihai Ghimpu (2009 – 2010)
* Vlad Filat (2010)
* Marian Lupu (2010 – 2012)
* Nicolae Timofti (2012 – 2016)
* Igor Dodon (2016 – 2020)
* Maia Sandu (2020 – súčasnosť)

 |  |

Autoritné údaje: * GND: 1188314270
* VIAF: 50146095200500371030